b'\n_START_ARTICLE_\nAnsambel Navihanke\n_START_SECTION_\nDelovanje\n_START_PARAGRAPH_\nAnsambel Navihanke je bil ustanovljen leta 2001 v La\xc5\xa1kem. Idejni vodja ansambla je bil Sonjin o\xc4\x8de Marjan Hercog. V \xc4\x8dasu ustanovitve ansambla so bile vse \xc4\x8dlanice \xc5\xa1e najstnice. Bile so ena redkih \xc5\xbeenskih narodnozabavnih zasedb, ki so uporabile tudi flavto in saksofon, kar je bila posebnost ansambla._NEWLINE_Leta 2014 so se odpravile na ve\xc4\x8djo turnejo po ZDA. Obiskale so Cleveland, Pittsburgh, Lemont, Milwaukee, Duluth, Twin Cities, Sacramento, Palo Alto in San Francisco, kjer so opravile ve\xc4\x8d nastopov._NEWLINE_Leta 2016 je Marjan Hercog vodenje ansambla predal agenciji Unico. Takrat so zasedbo zapustile \xc5\xa1e zadnje ustanovne \xc4\x8dlanice. Nastala je nova zasedba, v kateri sta od prej ostali \xc4\x8cretnikova in Zagaj\xc5\xa1kova, pridru\xc5\xbeile pa so se Tina Poljan\xc5\xa1ek, Irena Volasko in Marjetka Kr\xc5\xa1lin. Izdale so skladbo Mr. Perfect in napovedale koncert ob 15-letnici ansambla in izdajo albuma, vendar do tega ni pri\xc5\xa1lo. Leta 2017 so domnevno zaradi spora z agencijo dobile odpoved, kar je pomenilo konec delovanja uspe\xc5\xa1ne zasedbe. Sicer so se pojavile govorice, da se i\xc5\xa1\xc4\x8de nova dekleta za vnovi\xc4\x8dno oblikovanje zasedbe.'